‘Transnet in ŉ gemors; Gauteng-pyplyn op ŉ krisispunt’(Foto: Transnet) Alhoewel Transnet deur middel van ŉ rookskerm wins getoon het, gaan sy bedryfsvaardighede steeds agteruit, sê die Demokratiese Alliansie. Onafhanklike beramings dui daarop dat die noodsaaklike Gautengse brandstofpyplyn die afgelope 19 dae nege keer deurgebreek is. Ghaleb Cachalia, die DA se skaduminister oor openbare ondernemings, sê sy sal party sal ŉ beroep op die parlementêre portefeuljekomitee doen om Transnet se uitvoerende span te nooi om rekenskap te gee vir die toenemende breuke op die Gautengse brandstofpyplyn. “Hulle moet besonderhede verskaf van stappe wat gedoen sal word om seker te maak dat dié kwessie dringend aangeroer word.” Ondanks uitgawes van R8 miljard die afgelope drie jaar op veiligheid vir die pyplyn, het Transnet versuim om die Gautengse brandstofpyplyn en gemeenskappe wat langs die pyplyn woon te beskerm, sê Cachalia. “Buiten die omgewingskade wat hierdie deurlopende oliestortings aan plaaslike gebiede veroorsaak, hou die breuke ŉ ernstige risiko in vir energiesekuriteit vir Gauteng.” Die jongste voorval was op 7 Augustus toe ŉ groot breuk op die Transnet-pyplyn vermoedelik tussen Jamesonpark en Alrode plaasgevind het. “Ooggetuies sê minstens een hektaar grond is deur die dieselstorting geraak en dit het gevaarlik naby aan huise gekom. Aanduidings is dat dié storting dae lank voortgegaan het sonder vinnige ingryping deur Transnet se tegniese spanne.” Die DA sê Transnet se uitvoerende span moet aan die parlement verslag doen oor die volle omvang van voorvalle wat met sy brandstofpyplyn reg oor die land verband hou; die vlak van inter-agentskap samewerking met wetstoepassers soos die SAPD om die breuke te voorkom; en of Transnet en die SAPD enige suksesse behaal het om individue aan te keer wat verdink word van breuke op die Transnet-pyplyne. “In plaas daarvan om tyd te mors in kantore en die boeke te kook en batewaardasies te verhoog, moet Transnet eerder sy pogings fokus op die plekke waar dit die meeste saak maak: om sy noodsaaklike bates te beskerm.”